

# REPUBLIKA E SHQIPËRISË KUVENDI

**LIGJ Nr. 56/2019**

**PËR DISA NDRYSHIME DHE SHTESA NË LIGJIN NR. 9636, DATË 6.11.2006, “PËR MBROJTJEN E SHËNDETIT NGA PRODUKTET E DUHANIT”,**

**TË NDRYSHUAR1**

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave,

K U V E N D I

I REPUBLIKËS SË SHQIPËRISË V E N D O S I:

Në ligjin nr. 9636, datë 6.11.2006, “Për mbrojtjen e shëndetit nga produktet e duhanit”, të ndryshuar, bëhen këto ndryshime dhe shtesa:

Neni 1

Në nenin 3 bëhen ndryshimet dhe shtesat e mëposhtme:

1. Pikat 1 dhe 7 ndryshohen si më poshtë:

“1. “Produkte duhani” nënkupton produktet që mund të konsumohen dhe të përmbajnë, qoftë dhe pjesërisht, duhan të modifikuar gjenetikisht ose jo.”.

“7. “Pirje duhani” është ndezja, thithja dhe mbajtja në dorë e ndezur e çdo produkti duhani si dhe e cigares elektronike e shishave/nargjileve.”.

1. Në pikën 18 pas fjalëve “plotësisht me mure” shtohen fjalët “dhe çdo lloj materiali tjetër”. 3. Pas pikës 18 shtohen pikat 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35 e 36, me këtë përmbajtje:

“19. “Cigare” nënkupton një mbështjellje duhani të grirë e cila konsumohet nëpërmjet procesit të djegies, përveç purove, cigarillove dhe mbështjelljeve të tjera të duhanit.

1 *Ky projektligj përafrohet pjesërisht me direktivën 2014/40/BE të Parlamentit Europian dhe të Këshillit, të datës 3 prill 2014, “Mbi përafrimin e ligjit, rregullave dhe dispozitat administrative të shteteve anëtare rreth prodhimit, prezantimit dhe shitjes së duhanit dhe produkteve të duhanit dhe shfuqizimi i Direktivës 2001/37/KE. Fletore Zyrtare e Bashkimit Europian, L 127/1, datë 29.4.2014, CELEX nr.32014L0040.*

1. “Duhan kaush/për t’u dredhur” nënkupton duhanin e grirë në fije të imëta që përdoret për pirje pa përpunim të mëtejshëm industrial.
2. “Duhan për llullë” nënkupton duhanin e grirë trashë për pirje me llullë.
3. “Puro” nënkupton duhanin e grirë, të mbështjellë me gjethe duhani ose me mbështjellëse letre me ngjyrë duhani, me ose pa filtër, që konsumohet nëpërmjet procesit të djegies.
4. “Duhan për nargjile (shisha)” nënkupton duhanin që konsumohet në formë tymi ose avulli, duke kaluar detyrimisht në një enë uji, i cili mund të jetë ose jo i aromatizuar, ose i përzier me sheqer frutash ose melasë.
5. “Duhan për t’u nuhatur (burnot)” nënkupton një produkt duhani pa tymosje, që konsumohet nëpërmjet nuhatjes.
6. “Duhan për përdorim oral” nënkupton të gjitha produktet e duhanit për përdorim oral, me përjashtim të atyre produkteve që janë për t’u thithur me hundë apo për përtypje, të prodhuara tërësisht ose pjesërisht prej duhanit, në formë pluhuri, grimcash apo të kombinuara së bashku, që paketohen në qeska poroze.
7. “Duhan pa tym” nënkupton një produkt duhani që nuk digjet, duke përfshirë duhanin për përtypje, duhanin për thithje me hundë, duhanin për përdorim oral dhe duhanin me ngrohje.
8. “Tym” nënkupton grimcat e ngurta ose të lëngëta në ajër dhe gazet e krijuara kur një material digjet së bashku me sasinë e ajrit që përthithet apo përzihet me masën, përfshirë edhe tymin e nxjerrë prej mushkërive gjatë duhanpirjes.
9. “Djegie” nënkupton një proces kimik oksidimi që ndodh me një shpejtësi aq të madhe sa të prodhojë nxehtësi dhe zakonisht dritë në formë inkandeshente ose flake.
10. “Produktet e reja të duhanit” nënkuptojnë produktet e duhanit që:
11. nuk bëjnë pjesë në asnjë nga kategoritë e mëposhtme si: cigare, duhan kaush/për t’u dredhur, duhan për nargjile, puro, cigarillo, duhan për përtypje, duhan për thithje me hundë, duhan për përdorim nga goja;
12. vendosen në treg pas hyrjes në fuqi të këtij ligji.
13. “Cigare elektronike” nënkupton një produkt që mund të përdoret për konsum të avullit që përmban nikotinë me anë të një pjese që vendoset pranë gojës ose çdo përbërës tjetër i atij produkti, duke përfshirë një mbajtëse, një depozitë dhe një pajisje pa mbajtëse ose depozitë. Cigaret elektronike mund të jenë njëpërdorimshe, me rimbushje me anë të një ene për rimbushje ose një depozite, ose mund të rikarikohen me një mbajtëse njëpërdorimshe.
14. “Enë rimbushëse” nënkupton një pajisje që mban një lëng me përmbajtje nikotine, e cila mund të përdoret për rimbushje të një cigareje elektronike.
15. “Duhan me ngrohje” nënkupton një produkt duhani, posaçërisht i krijuar për t’u ngrohur, që përdoret për të çliruar aerosol që përmban nikotinë dhe substanca të tjera, i cili thithet nga përdoruesit nëpërmjet gojës.
16. “Shije karakteristike” nënkupton një shije apo aromë qartësisht të dallueshme, e ndryshme nga ajo e duhanit si rezultat i përdorimit të një lënde shtesë apo i një kombinimi lëndësh shtesë, duke përfshirë, por pa u kufizuar në: fruta, erëza, barishte, alkool, karamele, mentol ose vanilje, të cilat janë të kuptueshme para ose gjatë konsumit të produkteve të duhanit.
17. “Cigarillo” nënkupton një lloj puroje, me peshë jo më të madhe se 3 gram.
18. “Substancë shtesë” nënkupton një substancë të ndryshme nga duhani, e cila i shtohet një produkti duhani, një njësie pakete ose çdo paketimi të jashtëm.
19. “Aromatizues” nënkupton një substancë shtesë e cila mundëson aromë dhe/ose shije.”.

Neni 2

Në nenin 5, pas pikës 3 shtohen pikat 4, 5 dhe 6 me këtë përmbajtje:

“4. Çdo njësi paketimi e cigareve elektronike dhe paketim i rimbushjeve të lëngut të

nikotinës duhet të përmbajë një fletë informuese në gjuhën shqipe, ku të përfshihet informacion rreth: instruksioneve të përdorimit dhe magazinimit të produktit, duke përfshirë dhe një referencë që ky produkt nuk rekomandohet të përdoret nga të rinjtë dhe nga joduhanpirësit; kundërindikacionet e përdorimit; paralajmërimet për grupet e veçanta të riskut, paralajmërimet për efektet anësore; shkallën e varësisë dhe toksicitetit; detajet e kontaktit të prodhuesit ose importuesit.

1. Lëngu me përmbajtje nikotine vendoset në treg vetëm kur është në mbajtëse të dedikuara për rimbushje, me volum jo më shumë se 10 ml ose në formën e cigareve elektronike njëpërdorimshe, me volum jo më shumë se 2 ml.
2. Nuk lejohet vendosja në treg e lëngut që përmban më shumë se 20 mg/ml nikotinë.” Neni 3

Neni 8 ndryshohet si më poshtë:

“Neni 8

1. Prodhuesit dhe/ose importuesit e produkteve të reja të duhanit, përfshirë cigaret elektronike dhe duhanin me ngrohje, janë të detyruar të njoftojnë Ministrinë përgjegjëse për Shëndetësinë për produktet e duhanit që qarkullojnë në tregun vendas, si dhe për çdo rast kur prej tyre hidhet në treg një produkt i ri duhani. Ky lajmërim duhet dorëzuar në formë elektronike, jo më vonë se 30 ditë para hedhjes në treg të produktit. Njoftimi duhet të përmbajë:

1. informacion kontakti të prodhuesit ose importuesit në Shqipëri;
2. një përshkrim të detajuar të produktit;
3. instruksionet e lidhura me përdorimin e tij;
4. një listë të të gjithë përbërësve të përdorur në fabrikimin e produktit të duhanit dhe sasitë e tyre, arsyen apo qëllimin e përdorimit të këtyre përbërësve, si dhe të përcaktojnë funksionimin dhe kategorinë e përbërësve. Kjo listë duhet të shoqërohet me të dhëna toksikologjike, të disponueshme prej fabrikuesit apo importuesit, për këta përbërës, në formë të djegur apo të padjegur, duke u shprehur në mënyrë të veçantë për efektet e tyre mbi shëndetin dhe duke vlerësuar çdo efekt që shkakton ose mendohet se mund të shkaktojë varësi të përdoruesit ndaj produktit të duhanit.
5. materialet e disponueshme të kërkimeve shkencore, rrezikun e varësisë dhe tërheqjen e produktit.”.

Neni 4

Në nenin 9, pas fjalët “produkteve të duhanit” shtohen fjalët “cigareve elektronike, shishave/nargjileve”.

Neni 5

Në nenin 10, pas fjalët “produkteve të duhanit” shtohen fjalët “cigareve elektronike, shishave/nargjileve”.

Neni 6

Në nenin 11, pas fjalisë së parë shtohen paragrafët me këtë përmbajtje:

“Ndalohet vendosja në treg e produkteve të duhanit me shije karakteristike. Nuk ndalohet përdorimi i substancave shtesë, të cilat janë të domosdoshme për prodhimin e produkteve të

duhanit, siç është përdorimi i sheqernave që zëvendësojnë sheqerin e humbur gjatë procesit të përpunimit të duhanit, me kusht që këto substanca shtesë nuk shkaktojnë shije karakteristike dhe nuk rrisin në një nivel domethënës dhe të matshëm shkallën e varësisë, toksicitetit ose karakteristikave karcinogjene, mutagjene dhe toksicitetit për riprodhim të produktit të duhanit. Ministria përgjegjëse për Shëndetësinë përcakton nëse një produkt duhani konsiderohet produkt duhani me shije karakteristike. Procedurat për mënyrën e përcaktimit të produkteve të

duhanit me shije karakteristike bëhet me vendim të Këshillit të Ministrave.

Ndalohet vendosja në treg e produkteve të duhanit që përmbajnë aromatizues në secilin prej komponentëve, si filtra, letra, paketime, kapsula apo çdo modifikim teknik që lejon modifikimin e aromës ose shijes së produktit të duhanit ose intensitetin e tymit. Filtrat, letrat dhe kapsulat nuk duhet të përmbajnë duhan apo nikotinë.

Një njësi pakete cigare duhet të përmbajë të paktën 20 cigare. Një njësi pakete duhan për dredhje duhet të përmbajë jo më pak se 30 gram neto produkt duhani.”.

Neni 7

Në nenin 13, fjalia e fundit, e paragrafit të parë ndryshohet si më poshtë

“Ndalohet çdo lloj forme tjetër reklamimi e produkteve të duhanit, përfshirë promocionin indirekt përmes ngjyrave që përfaqësojnë logot e kompanive, ose promocionin nëpërmjet ekspozimit të produkteve që imitojnë paketimin e jashtëm të një produkti duhani.”.

Neni 8

Në nenin 19 dhe në gjithë përmbajtjen e ligjit, fjalët “inspektorati që mbulon fushën e shëndetit” zëvendësohen me fjalët “struktura përgjegjëse për inspektimin në fushën e shëndetit”.

Neni 9 Në nenin 20 bëhen këto shtesa dhe ndryshime:

1. Pas germës “a” të pikës 1, shtohet germa “a/a” me këtë përmbajtje:

“a/a. Shkelja e nenit 8 dënohet me 500 000 lekë gjobë për prodhuesit dhe/ose importuesit e produkteve të reja të duhanit.”

1. Pas pikës 1, shtohet pika 1/1, me këtë përmbajtje:

“1/1. Për shkelje të nenit 15 dy herë brenda një periudhe 3-mujore, subjekti i tatueshëm dënohet me gjobë sa dyfishi i gjobës së vendosur në nënndarjen “i”, të shkronjës “ë”, të këtij neni.

Nëse subjekti i tatueshëm i penalizuar për herë të dytë gjendet përsëri në shkelje të nenit 15 brenda një afati kohor 1-vjeçar, atëherë ndaj tij vendoset gjobë në vlerën e gjashtëfishit të gjobës së vendosur në nënndarjen “i”, të shkronjës “ë”, të këtij neni, dhe pezullim i aktivitetit deri në shlyerjen e masave të gjobës.”.

Neni 10

Ngarkohet Këshilli i Ministrave që, brenda 6 muajve nga hyrja në fuqi e këtij ligji, të nxjerrë aktin nënligjor në zbatim të paragrafit të dytë të nenit 6 të këtij ligji.

Neni 11

# Hyrja në fuqi

Ky ligj hyn në fuqi 15 ditë pas botimit në Fletoren Zyrtare, me përjashtim të paragrafëve të parë, të tretë dhe të katërt, të nenit 6, të këtij ligji, që hyjnë në fuqi 24 muaj pas botimit në Fletoren Zyrtare.

K R Y E T A R I

# Gramoz RUÇI

Miratuar në datën 18.7.2019